

**KAUNO MIESTO SAVIVALDYBĖS ADMINISTRACIJA**

**NUTARIMAS SKIRTI BAUDĄ**

2023 m. sausio 24 d. Nr.

Kaunas

Aš, Kauno miesto savivaldybės administracijos Viešosios tvarkos skyriaus Administracinės teisenos poskyrio vyriausioji specialistė Brigita Augustinienė, rašytinio proceso tvarka nagrinėdama Viešosios tvarkos skyriaus 2022-12-02 Pranešimą dėl skleidžiamos išorinės reklamos Nr. 64-4-2707 (prie pranešimo pridėtas faktinių duomenų patikrinimo aktas Nr. 64-4-2678) dėl galimai pažeistų Lietuvos Respublikos reklamos įstatymo (su visais vėlesniais pakeitimais) 12 straipsnio 1 dalies 5 punkto ir 12 straipsnio 15 dalies reikalavimų, kuriame nurodyta, kad 2022-12-02 užfiksuota, jog M. K. Čiurlionio g. ir Prietilčio g. sankryžoje, saugos salelėje, esančioje kairėje pusėje Europos pr. kryptimi, Kaune, UAB „Gijota“ (įmonės kodas 135684819, buveinės adresas Kovo 11-osios g. 120-46, Kaunas), be Kauno miesto savivaldybės nustatyta tvarka išduoto leidimo įrengtame reklamos įrenginyje, skleidžia išorinę reklamą su turiniu: „pagalba sau emocinės sveikatos link Gauk vitaminų savo emocinei sveikatai, apsilankyk, www.pagalbasau.lt “,

**n u s t a č i a u:**

Reikalavimus išorinės reklamos įrengimui nustato Lietuvos Respublikos reklamos įstatymo (suvestinė redakcija 2022-05-26) (toliau – Reklamos įstatymas) 12 straipsnis, Lietuvos Respublikos ūkio ministro 2013-07-30 įsakymu Nr. 4-670 patvirtintos Išorinės reklamos įrengimo taisyklės (suvestinė redakcija 2018-10-27) (toliau – Taisyklės), Kauno miesto savivaldybės administracijos direktoriaus 2016-05-04 patvirtintas Leidimų įrengti išorinę reklamą išdavimo tvarkos aprašas (suvestinė redakcija 2022-05-19) (toliau – Aprašas).

Reklamos įstatymo 12 straipsnio 1 dalies 5 punkte nurodyta, kad draudžiama įrengti išorinę reklamą neturint leidimo įrengti išorinę reklamą (toliau – Leidimas), išskyrus šio straipsnio 2 dalyje nurodytus atvejus, to paties straipsnio 15 dalies 1 punkte įtvirtinta, jog Leidimo turėtojas privalo išardyti specialią išorinės reklamos pateikimo priemonę, nukabinti reklamą ir sutvarkyti aplinką, kai pasibaigia leidimo galiojimo terminas ar leidimo galiojimas panaikinamas, - per leidimą išduodančios institucijos nustatytą ne trumpesnį kaip vienos darbo dienos, tačiau neilgesnį kaip 40 darbo dienų nuo leidimo galiojimo termino pabaigos ar leidimo galiojimo panaikinimo dienos terminą, kuris nurodomas leidime ar leidimą išduodančios institucijos pranešime apie sprendimą panaikinti leidimo galiojimą. Aprašo 31 punkte nurodyta, kad pasibaigus leidimo galiojimo terminui ar panaikinus leidimo galiojimą ne vėliau kaip per 1 kalendorinę dieną nuo leidimo galiojimo pabaigos leidimo turėtojas privalo nukabinti išorinę reklamą ir per 10 darbo dienų nuo leidimo galiojimo pabaigos savo lėšomis išardyti reklaminį įrenginį ir sutvarkyti vietą ar teritoriją, kurioje buvo įrengtas reklaminis įrenginys.

2022-07-26 Kauno miesto savivaldybės administracija raštu Nr. (33.200E) R-2021 „Dėl leidimo įrengti išorinę reklamą neišdavimo“ (raštas išsiųstas el. p. gijota@takas.lt) informavo UAB „Gijota“, kad 2022-07-15 paraiškos Nr. 29-29-1701 gauti leidimus adresu Veiverių g., ties Veiverių g. 139; M. K. Čiurlionio g., prieš sankryžą su Girstupio g., ties M. K. Čiurlionio g. 18; M. K. Čiurlionio g. sankryža su Prietilčio g., saugos salelė, kairė pusė Europos pr. kryptimi; Europos pr., ties Europos pr. 67, centrinė žalioji juosta, įrengti išorinę reklamą, negali tenkinti dėl minėtame rašte nurodytų priežasčių bei nurodė, kad vadovaujantis Leidimų įrengti išorinę reklamą išdavimo tvarkos aprašo, pavirtinto Kauno miesto savivaldybės administracijos 2016 m. gegužės 4 d įsakymu Nr. A-1282 „Dėl leidimų įrengti išorinę reklamą išdavimo tvarkos aprašo patvirtinimo”, 31 punkto reikalavimais, pasibaigus leidimo galiojimo terminui ne vėliau kaip per 1 kalendorinę dieną nuo leidimo galiojimo pabaigos pareiškėjas privalo nukabinti išorinę reklamą ir per 10 darbo dienų nuo leidimo galiojimo pabaigos savo lėšomis išardyti reklaminį įrenginį ir sutvarkyti vietą ar teritoriją, kurioje buvo įrengtas reklaminis įrenginys.

2022-08-05 Kauno miesto savivaldybės administracijos Licencijų, leidimų ir paslaugų skyrius raštu Nr. 29-4-128 informavo Kauno miesto savivaldybės administracijos Viešosios tvarkos skyrių (toliau – Viešosios tvarkos skyrius), kaip priežiūros instituciją, apie reklaminių įrenginių vietas, kurios įtrauktos į paskelbto konkurso vietų sąrašą ir leidimų turėtojus, kuriems 2022 m. rugsėjo 1 d. baigsis leidimo įrengti išorinę reklamą galiojimas bei pateikė informaciją apie tai, kad leidimų turėtojai raštu buvo informuoti apie leidimo galiojimo pabaigą.

2022-12-02 Viešosios tvarkos skyriaus darbuotojai užfiksavo (2022-12-02 pranešimas Nr. 64-4-2707 ir faktinių duomenų patikrinimo aktas Nr. 64-4-2677), kad reklaminės veiklos subjektas – UAB „Gijota“ 2022-12-02 13.20 val. M. K. Čiurlionio g. ir Prietilčio g. sankryžoje, saugos salelėje, esančioje kairėje pusėje Europos pr. kryptimi, Kaune, skleidė išorinę reklamą, neturint Savivaldybės nustatyta tvarka išduoto leidimo. UAB „Gijota“, pasibaigus leidimų Nr. 29-24-828 ir Nr. 29-24-999 įrengti išorinę reklamą terminui (galiojo iki 2022-09-01), per Savivaldybės vykdomosios institucijos nustatytą terminą (ne vėliau, kaip per 1 kalendorinę dieną) privalėjo pašalinti reklamą ir per 10 darbo dienų nuo leidimo galiojimo pabaigos savo lėšomis išardyti reklaminį įrenginį ir sutvarkyti vietą ar teritoriją, kurioje buvo įrengtas reklaminis įrenginys. UAB „Gijota“ M. K. Čiurlionio g. ir Prietilčio g. sankryžoje, saugos salelėje, esančioje kairėje pusėje Europos pr. kryptimi, Kaune, įrengtame reklamos įrenginyje, skleisdama išorinę reklamą, neišardydama reklaminio įrenginio ir nesutvarkydama aplinkos pažeidė Lietuvos Respublikos reklamos įstatymo 12 straipsnio 1 dalies 5 punkto ir 12 straipsnio 15 dalies reikalavimus.

Kauno miesto savivaldybės administracijos Viešosios tvarkos skyrius, kaip priežiūros institucija, 2022-12-08 priėmė nutarimą Nr. 67-7-115 pradėti Viešosios tvarkos skyriaus 2022-12-02 pranešimo Nr. 64-4-2707 nagrinėjimą dėl galimai pažeistų  Lietuvos Respublikos reklamos įstatymo 12 straipsnio 1 dalies 5 punkto ir 12 straipsnio 15 dalies reikalavimų.

2022-12-09 UAB “Gijota” registruotu laišku (RS235198975LT) (Juridinių asmenų registre nurodytu UAB “Gijota” buveinės adresu) ir elektroniniu paštu gijota@takas.lt (nurodytu Juridinių asmenų registre) išsiųstas nutarimas Nr. 64-7-115 su pranešimu Nr. 64-2-1689, kuriame pranešta apie galimai padarytus Lietuvos Respublikos reklamos įstatyme nustatytų reikalavimų pažeidimus, nutarimą Nr. 64-7-115, pradėti Pranešimo dėl skleidžiamos išorinės reklamos Nr. 64-4-2707, nagrinėjimo procedūrą, pranešimo nagrinėjimo vietą, datą ir laiką, pranešimo nagrinėjimo tvarką, taip pat informuota apie teisę duoti paaiškinimus žodžiu ar raštu, pateikti papildomą informaciją ir kitus dokumentus (Reklamos įstatymo 25 straipsnio 13 dalis), pasiūlyta susipažinti su dokumentais ir kita informacija (Reklamos įstatymo 25 straipsnio 14 dalis), prašyta per 14 kalendorinių dienų, priežiūros institucijai raštu pateikti motyvuotą paaiškinimą dėl aplinkybių, kurių pagrindu pradėta Pranešimo dėl skleidžiamos išorinės reklamos Nr. 64-4-2707 nagrinėjimo procedūra, tai pagrindžiančius įrodymus (Reklamos įstatymo 25 straipsnio 12 dalis), taip pat duomenis apie įmonės metines pajamas praėjusiais finansiniais metais.

2023-01-09 UAB “Gijota” el. paštu gijota@takas.lt išsiųstas Viešosios tvarkos skyriaus raštas Nr. 64-2-30 dėl pranešimo Nr. 64-4-2707 nagrinėjimo datos nukėlimo į 2023-01-24.

***Pažeidimo trukmė***

UAB „Gijota“, neturint galiojančio Kauno miesto savivaldybės leidimo (leidimai Nr. 29-24-828 ir Nr. 29-24-999 galiojo iki 2022-09-01) įrengti išorinę reklamą, nuo 2022-09-03 iki 2023-01-24 neteisėtai naudojo reklamos įrenginį esantį M. K. Čiurlionio g. prieš sankryžą su Girstupio g., ties M. K. Čiurlionio g. 18, Kaune ir neteisėtai skleidė išorinę reklamą nors per 1 kalendorinę dieną nuo leidimo galiojimo pabaigos privalėjo nukabinti išorinę reklamą ir per 10 darbo dienų nuo leidimo galiojimo pabaigos savo lėšomis išardyti reklaminį įrenginį ir sutvarkyti vietą ar teritoriją, kurioje buvo įrengtas reklaminis įrenginys:

1) Viešosios tvarkos skyriaus darbuotojų **2022-09-03 8 val. 46 min., užfiksuota** (pranešimas/aktas Nr. 64-4-1962), kad M. K. Čiurlionio g. ir Prietilčio g. sankryžoje, saugos salelėje, esančioje kairėje pusėje Europos pr. kryptimi, Kaune, esančiame reklaminiame įrenginyje UAB „Gijota“ skleidžiama išorinė reklama su turiniu: „DEPO mažos kainos sušvinta galimybėmis“, neturint galiojančio Kauno miesto savivaldybės nustatyta tvarka išduoto leidimo įrengti išorinę reklamą Kauno miesto savivaldybės teritorijoje;

2) Viešosios tvarkos skyriaus darbuotojų **2022-10-14, 10 val. 10 min. užfiksuota** (pranešimas/aktas Nr. 64-4-2374), kad M. K. Čiurlionio g. ir Prietilčio g. sankryžoje, saugos salelėje, esančioje kairėje pusėje Europos pr. kryptimi, Kaune, pasibaigus leidimo įrengti išorinę reklamą terminui, stovi UAB „Gijota“ nepašalintas reklamos įrenginys, kuriame skleidžiama išorinė reklama su turiniu: „DEPO mažos kainos sušvinta galimybėmis“, neturint galiojančio Kauno miesto savivaldybės nustatyta tvarka išduoto leidimo įrengti išorinę reklamą Kauno miesto savivaldybės teritorijoje;

3) Viešosios tvarkos skyriaus darbuotojų **2022-12-02 13 val. 20 min. užfiksuota** (pranešimas Nr. 64-4-2707 ir faktinių duomenų patikrinimo aktas Nr. 64-4-2678), kad reklaminės veiklos subjektas – UAB „Gijota“ M. K. Čiurlionio g. ir Prietilčio g. sankryžoje, saugos salelėje, esančioje kairėje pusėje Europos pr. kryptimi, Kaune, esančiame reklaminiame įrenginyje skleidžia išorinę reklamą su turiniu: „pagalba sau emocinės sveikatos link Gauk vitaminų savo emocinei sveikatai, apsilankyk, www.pagalbasau.lt“, neturint galiojančio Kauno miesto savivaldybės nustatyta tvarka išduoto leidimo įrengti išorinę reklamą Kauno miesto savivaldybės teritorijoje;

4) Viešosios tvarkos skyriaus darbuotojų **2023-01-05** **užfiksuota** (faktinių duomenų patikrinimo aktas Nr. 64-4-59), kad M. K. Čiurlionio g. ir Prietilčio g. sankryžoje, saugos salelėje, esančioje kairėje pusėje Europos pr. kryptimi, Kaune, pasibaigus leidimo įrengti išorinę reklamą terminui, stovi UAB „Gijota“ nepašalintas reklamos įrenginys, kuriame skleidžiama išorinė reklama su turiniu: „DEPO mažos kainos sušvinta galimybėmis“, neturint galiojančio Kauno miesto savivaldybės nustatyta tvarka išduoto leidimo įrengti išorinę reklamą Kauno miesto savivaldybės teritorijoje;

5) Viešosios tvarkos skyriaus darbuotojų **2023-01-24** **užfiksuota** (faktinių duomenų patikrinimo aktas Nr. 64-4-260), kad M. K. Čiurlionio g. ir Prietilčio g. sankryžoje, saugos salelėje, esančioje kairėje pusėje Europos pr. kryptimi, Kaune, esančiame reklaminiame įrenginyje skleidžiama išorinė reklama su turiniu: „DEPO mažos kainos sušvinta galimybėmis“, neturint galiojančio Kauno miesto savivaldybės nustatyta tvarka išduoto leidimo įrengti išorinę reklamą Kauno savivaldybės teritorijoje.

***Pažeidimo mastas ir pobūdis***

Reklamos įstatymo 2 straipsnio 2 dalyje nurodyta, kad išorinė reklama – reklama, kurios įvairios specialios (stendai, skydai, stulpai, vitrinos ir pan.) ir pritaikytos (pastatų sienos, langai, durys, stogai, laikinieji statiniai, transporto priemonės, oro balionai ir pan.) pateikimo priemonės yra ne patalpose. Reklamos įstatymo 2 straipsnio 8 dalyje nurodyta, kad reklama – bet kokia forma ir bet kokiomis priemonėmis skleidžiama informacija, susijusi su asmens ūkine komercine, finansine ar profesine veikla, skatinanti įsigyti prekių ar naudotis paslaugomis, įskaitant nekilnojamojo turto įsigijimą, turtinių teisių ir įsipareigojimų perėmimą.

Reklaminės veiklos subjektas UAB „Gijota M. K. Čiurlionio g. ir Prietilčio g. sankryžoje, saugos salelėje, esančioje kairėje pusėje Europos pr. kryptimi, Kaune, t. y. prie vienos judriausių Kauno miesto gatvių, kurioje vyksta nenutrūkstamas transporto priemonių eismas reklamos įrenginyje, įrengtame gerai matomoje visiems eismo dalyviams vietoje, neteisėtai skleisdama 18 m2 išorinę reklamą, kurios pateikimas reklamos vartotojui daro tiesioginį poveikį, iš tokios veiklos gauna pajamas.

UAB „Gijota“ skleidžia išorinę reklamą, neturint galiojančio Leidimo (leidimai Nr. 29-24-828 ir Nr. 29-24-999 galiojo iki 2022-09-01) ir nesumokant vietinės rinkliavos už išorinės reklamos įrengimą Savivaldybės nustatyta tvarka. Pasibaigus leidimo galiojimo terminui reklaminės veiklos subjektas privalėjo per savivaldybės vykdomosios institucijos nustatytą terminą – per 1 kalendorinę dieną nuo leidimo galiojimo pabaigos privalėjo nukabinti išorinę reklamą ir per 10 darbo dienų nuo leidimo galiojimo pabaigos savo lėšomis išardyti reklaminį įrenginį ir sutvarkyti vietą ar teritoriją, kurioje buvo įrengtas reklaminis (Reklamos įstatymo 12 straipsnio 15 dalies 1 punktas).

Pažymėtina, kad reklaminės veiklos subjektas, apie pareigą pasibaigus leidimų galiojimo terminui, nukabinti išorinę reklamą, išardyti reklaminį įrenginį ir sutvarkyti aplinką, buvo informuotas Savivaldybės administracijos 2022-07-26 Kauno miesto savivaldybės administracija raštu Nr. (33.200E) R-2021, 2022-12-09 Kauno miesto savivaldybės administracijos Viešosios tvarkos skyriaus pranešimu Nr. 64-2-1689, tačiau UAB „Gijota“ Reklamos įstatyme nustatytų reikalavimų neatitinkančios reklamos naudojimo nenutraukė ir toliau skleidė neteisėtą reklamą.

Atkreiptinas dėmesys į tai, kad UAB „Gijota“ buvo žinomi teisės aktai reglamentuojantys išorinės reklamos įrengimą, jos naudojimą ir atsakomybę už nustatytų reikalavimų nesilaikymą. Taip pat žinomas faktas, kad Regionų apygardos administracinis teismas Administracinėje byloje Nr. eI3-9139-780/2022 2022-09-13 Nutartimi atmetė UAB „Gijota“ prašymą taikyti reikalavimo užtikrinimo priemonę „iki teismo sprendimo šioje byloje įsiteisėjimo, tačiau ne ilgiau kaip iki bus paskelbtas paraiškoje nurodytos vietos viešo konkurso laimėtojas, leisti naudoti reklaminį įrenginį įmonei UAB „Gijota“ paraiškoje Nr. 29-29-1701 nurodytose vietose.“ 2022-10-26 Lietuvos Vyriausiasis administracinis teismas administracinėje byloje Nr. eAS-764-629-2022 išnagrinėjęs UAB „Gijota“ atskirąjį skundą dėl Regionų apygardos administracinio teismo Kauno rūmų 2022-09-13 nutarties, nutarė UAB „Gijota“ atskirąjį skundą atmesti, nesant pagrindo tenkinti prašymą ir taikyti prašomas reikalavimo užtikrinimo priemones.

***2022 m. gruodžio 23 d. UAB „Gijota“ Viešosios tvarkos skyriui pateikė paaiškinimą Nr. 64-1-1938, kuriame nurodė, kad Lietuvos Respublikos reklamos įstatymo 12 straipsnio 1 dalies 5 punkto ir 12 straipsnio 15 dalies reikalavimų nepažeidė ir informavo, jog praėjusiais finansiniais metais Bendrovės gautos pajamos sudarė 665.853.00, EUR.*** Prašymo dėl pranešimo Nr. 64-4-2707 nagrinėjimo žodine tvarka, negauta.

Viešosios tvarkos skyrius, kaip priežiūros institucija su “Gijota” paaiškinime Nr. 64-1-1938 išdėstytais motyvais nesutinka ir laiko juos nepagrįstais:

*1. Pareiškėja UAB ,,Gijota“ 2022-07-15 pateikė paraišką gauti leidimus įrengti išorinę reklamą adresu Veiverių g., ties Veiverių g. 139, M. K. Čiurlionio g., prieš sankryžą su Girstupio g., ties M. K. Čiurlionio g. 18, M. K. Čiurlionio g., sankryža su Prietilčio g., saugos salelė, kairė pusė Europos pr. kryptimi, Europos pr., ties Europos pr. 67, centrinė skiriamoji žalioji juosta (reg. Nr. 29-29-1701).*

*2. Kauno miesto savivaldybės administracijos 2022-07-26 sprendimu Nr. (33.200.E) R-2021 „Dėl leidimo įrengti išorinę reklamą neišdavimo“ (toliau – Sprendimas) UAB „Gijota“ informuota, kad leidimas įrengti išorinę reklamą paraiškoje nurodytoje vietose nebus išduotas.*

*3. Sprendime buvo nurodyta, kad Lietuvos Respublikos rinkliavų įstatymo 11 straipsnio 1 dalies 3 punkte nustatyta, kad už leidimo įrengti išorinę reklamą savivaldybės teritorijoje išdavimą savivaldybės taryba turi teisę savivaldybės teritorijoje nustatyti vietines rinkliavas.*

*4. Lietuvos Respublikos Rinkliavų įstatymo (toliau – Rinkliavų įstatymas) 12 straipsnio 2 dalyje nustatyta, kad jeigu savivaldybės taryba yra nusprendusi šio įstatymo 11 straipsnio 1 dalies 2 ir (ar) 3 punktuose nurodytus leidimus išduoti organizuodama viešąjį konkursą ir yra nustačiusi šių leidimų išdavimo viešojo konkurso organizavimo tvarką, vietinės rinkliavos dydžiu laikoma didžiausia viešajame konkurse pasiūlyta suma.*

*5. Vadovaujantis minėta įstatymo nuostata, Kauno miesto savivaldybės taryba 2022 m. vasario 1 d. sprendimu Nr. T-6 ,,Dėl Kauno miesto savivaldybės tarybos 2008 m. vasario 7 d. sprendimo Nr. T-45 ,,Dėl vietinės rinkliavos už leidimo įrengti išorinę reklamą savivaldybės teritorijoje išdavimą nuostatų patvirtinimo“ pakeitimo“ pakeitė Vietinės rinkliavos už leidimo įrengti išorinę reklamą savivaldybės teritorijoje išdavimą nuostatus (toliau – Nuostatai) ir nustatė Vietinės rinkliavos dydžio nustatymo viešo konkurso būdu tvarką.*

*6. Pagal Nuostatų 7 punktą, vietinės rinkliavos dydis įrengti ant Kauno miesto savivaldybei nuosavybės teise priklausančių ar valdytojo teise valdomų objektų arba valstybinėje žemėje, kurioje nesuformuoti žemės sklypai, pritarus Nacionalinės žemės tarnybos prie Žemės ūkio ministerijos teritoriniam skyriui (toliau – Savivaldybės objektai) reklaminius įrenginius, išskyrus iškabas ir nuorodas, nustatomas viešojo konkurso, organizuojamo Nuostatų III skyriuje nustatyta tvarka, būdu.*

*7. Kauno miesto savivaldybės administracija 2022-06-14 paskelbė vietinės rinkliavos už leidimo įrengti išorinę reklamą dydžio nustatymo viešąjį konkursą. Vieta, kurioje UAB „Gijota“ prašo išduoti leidimą įrengti išorinę reklamą, yra įtraukta į paskelbto konkurso vietų sąrašą.*

*8. Vykdant Kauno apygardos teismo 2022-06-23 nutartį Nr. e2-1200-657/2022 viešasis konkursas yra sustabdytas iki teismo sprendimo šioje byloje įsiteisėjimo dienos.*

*9. Dėl pritaikytų laikinųjų apsaugos priemonių ir atsižvelgiant į tai, kad vadovaujantis Kauno miesto savivaldybės tarybos 2022 m. vasario 1 d. sprendimo Nr. T-6 ,,Dėl Kauno miesto savivaldybės tarybos 2008 m. vasario 7 d. sprendimo Nr. T-45 ,,Dėl vietinės rinkliavos už leidimo įrengti išorinę reklamą savivaldybės teritorijoje išdavimą nuostatų patvirtinimo“ pakeitimo“ 2.1 papunkčiu ant savivaldybei nuosavybės teise priklausančių ar valdytojo teise valdomų objektų įrengtiems reklaminiams įrenginiams (išskyrus iškabas ir nuorodas), dėl kurių numatoma organizuoti viešąjį konkursą leidimams įrengti išorinę reklamą, leidimai išduodami iki konkurso paskelbimo, bet ne ilgiau kaip 3 mėn., Kauno miesto savivaldybės administracija negali tenkinti UAB „Gijota“ paraiškos gauti leidimus įrengti išorinę reklamą.*

*10. UAB „Gijota“ paaiškinime Nr. 64-1-1938 nurodo, kad Sprendimas, kuriuo Kauno miesto savivaldybės administracija, atsisakė išduoti leidimą įrengti išorinę reklama, niekaip negali būti vertinamas kaip tinkamas viešojo administravimo subjekto pareigos motyvuoti savo sprendimą įvykdymas, nes yra nemotyvuotas ir savo turiniu prieštarauja aukštesnės galios teisės aktams, t. y. Reklamos įstatymo 12 straipsnio 12 daliai.*

*11. Reklamos įstatymo 12 straipsnio 1 dalies 5 punkte nustatyta, kad draudžiama įrengti išorinę reklamą neturint leidimo įrengti išorinę reklamą, išskyrus šio straipsnio 2 dalyje nurodytus atvejus.*

*12. To paties straipsnio 7 dalyje nurodyta, jog leidimus išduoda, apie galimą leidimų galiojimo panaikinimą įspėja, leidimų galiojimą panaikina savivaldybės, kurios teritorijoje įrengiama išorinė reklama, vykdomoji institucija (toliau – leidimą išduodanti institucija), vadovaudamasi šiuo įstatymu ir Taisyklėmis.*

*13. Taisyklių, patvirtintų Lietuvos Respublikos ūkio ministro 2013-07-30 įsakymu Nr. 4-670 ,,Dėl išorinės reklamos įrengimo taisyklių patvirtinimo“, 34 punkte nustatyta, kad už leidimo išdavimą imama vietinė rinkliava Lietuvos Respublikos rinkliavų įstatymo ir savivaldybės tarybos patvirtintų vietinės rinkliavos nuostatų nustatyta tvarka.*

*14. Rinkliavų įstatymo 2 straipsnio 3 dalyje nurodyta, jog vietinė rinkliava – savivaldybės tarybos sprendimu ir jos nustatyta tvarka nustatyta privaloma įmoka, galiojanti tos savivaldybės teritorijoje. To paties įstatymo 11 straipsnio 1 dalies 3 punkte nurodyta, jog savivaldybės taryba turi teisę savivaldybės teritorijoje nustatyti vietines rinkliavas už leidimo įrengti išorinę reklamą savivaldybės teritorijoje išdavimą.*

*15. Rinkliavų įstatymo 12 straipsnio 2 dalyje nustatyta, kad jeigu savivaldybės taryba yra nusprendusi šio įstatymo 11 straipsnio 1 dalies 3 punkte nurodytus leidimus išduoti organizuodama viešąjį konkursą ir yra nustačiusi šių leidimų išdavimo viešojo konkurso organizavimo tvarką, vietinės rinkliavos dydžiu laikoma didžiausia viešajame konkurse pasiūlyta suma.*

*16. Iš išdėstyto teisinio reguliavimo nuostatų matyti, kad asmuo, siekiantis įrengti išorinę reklamą, privalo sumokėti vietinę rinkliavą pagal savivaldybės tarybos nustatytą leidimų išdavimo viešojo konkurso organizavimo tvarką, jei tokia yra patvirtinta (Reklamos įstatymo 12 straipsnio 1 dalies 5 punktas, 12 straipsnio 7 dalis, Rinkliavų įstatymo 11 straipsnio 1 dalies 3 punktas, 12 straipsnio 2 dalis).*

*17. Kaip nurodyta Sprendime, vadovaujantis Rinkliavų įstatymo 12 straipsnio 2 dalimi, Kauno miesto savivaldybės taryba 2022 m. vasario 1 d. sprendimu Nr. T-6 ,,Dėl Kauno miesto savivaldybės tarybos 2008 m. vasario 7 d. sprendimo Nr. T-45 ,,Dėl vietinės rinkliavos už leidimo įrengti išorinę reklamą savivaldybės teritorijoje išdavimą nuostatų patvirtinimo“ pakeitimo“ pakeitė Vietinės rinkliavos už leidimo įrengti išorinę reklamą savivaldybės teritorijoje išdavimą nuostatus (toliau – Nuostatai) ir nustatė Vietinės rinkliavos dydžio nustatymo viešo konkurso būdu tvarką.*

*18. Pagal Nuostatų 7 punktą, vietinės rinkliavos dydis įrengti ant Kauno miesto savivaldybei nuosavybės teise priklausančių ar valdytojo teise valdomų objektų arba valstybinėje žemėje, kurioje nesuformuoti žemės sklypai, pritarus Nacionalinės žemės tarnybos prie Žemės ūkio ministerijos teritoriniam skyriui (toliau – Savivaldybės objektai) reklaminius įrenginius, išskyrus iškabas ir nuorodas, nustatomas viešojo konkurso, organizuojamo Nuostatų III skyriuje nustatyta tvarka, būdu.*

*19. Kauno miesto savivaldybės administracijos direktoriaus 2022 m. balandžio 20 d. įsakymu Nr. A-1421 ,,Dėl reklaminių įrenginių įrengimo vietų, kurioms vietinės rinkliavos už leidimo įrengti išorinę reklamą dydis nustatomas viešo konkurso tvarka, sąrašų patvirtinimo“ patvirtino Didelių ir labai didelių reklaminių įrenginių įrengimo vietų, kurioms vietinės rinkliavos už leidimo įrengti išorinę reklamą dydis nustatomas viešo konkurso būdu, sąrašą. Teisės aktas 2022 m. balandžio 21 d. paskelbtas teisės aktų registre (2022-04-21 Nr. 2022-08080). Vieta, kurioje UAB „Gijota“ prašė išduoti leidimus, buvo įtraukta į šį sąrašą Nr. 138-139.*

*20. Kauno miesto savivaldybės administracija 2022-06-14, t .y. iki UAB „Gijota“ paraiškos pateikimo, paskelbė vietinės rinkliavos už leidimo įrengti išorinę reklamą dydžio nustatymo viešąjį konkursą. Vieta, kurioje UAB „Gijota“ prašė išduoti leidimą, buvo įtraukta į paskelbto konkurso vietų sąrašą Nr. 5-6.*

*21. Tačiau Kauno apygardos teismas 2022-06-23 nutartimi civilinėje byloje Nr. e2-1200-657/2022 ieškovės UAB „Clear Channel Lietuva“ ieškinio reikalavimų užtikrinimui taikė laikinąsias apsaugos priemones – sustabdė Kauno miesto savivaldybės administracijos 2022-06-14 paskelbto vietinės rinkliavos už leidimo įrengti išorinę reklamą dydžio nustatymo viešojo konkurso procedūras iki teismo sprendimo šioje byloje įsiteisėjimo dienos.*

*22. Teismui nutartimi sustabdžius vietinės rinkliavos už leidimo įrengti išorinę reklamą dydžio nustatymo viešojo konkurso procedūrą, atsižvelgdama į teismo sprendimų visuotinio privalomumo principą, Kauno miesto savivaldybės administracija neturėjo pagrindo priimti kitokio sprendimo dėl leidimo toje vietoje, kurioje už leidimo išdavimą savivaldybės tarybos patvirtinta tvarka imama vietinė rinkliava, kuri nustatoma organizuojant viešąjį konkursą, ir, kuri įtraukta į paskelbto konkurso vietų sąrašą. Todėl atmestini UAB „Gijota“ teiginiai, kad Sprendime nėra pakankamai išsamiai nurodytos aplinkybės, dėl kokių priežasčių, kokiomis faktinėmis aplinkybėmis ir teisiniais pagrindais remiantis Kauno miesto savivaldybės administracija atsisakė tenkinti UAB „Gijota“ paraišką ir, kad toks atsisakymas prieštarauja Reklamos įstatymo 12 straipsnio 12 dalyje įtvirtintam baigtiniam sąrašui pagrindų, kuriems esant savivaldybių vykdomosios institucijos gali atsisakyti išduoti leidimą.*

*23. Lietuvos vyriausiasis administracinis teismas yra pažymėjęs, kad viešojo administravimo sistemos subjektų sprendimas yra naikinamas, kai toks sprendimas yra visiškai nemotyvuotas, teisės akto adresatas negali suvokti, kodėl jam priimtas toks sprendimas, ir negali apsiginti, o administracinio akto trūkumai, tokie, kaip pavyzdžiui, motyvacijos stoka, nesudaro pagrindo ginčijamo sprendimo pripažinti visiškai neargumentuotu ir nėra prielaidos konstatuoti absoliutaus jo negaliojimo pagrindo buvimo (Lietuvos vyriausiojo administracinio teismo 2011-06-27 nutartis Nr. A556-336/2011; kt.).*

*24. Iš Sprendimo turinio yra aiškus atsisakymo UAB „Gijota“ išduoti leidimą teisinis pagrindas, t. y. pritaikytos laikinosios priemonės 2022-06-14 paskelbtoms vietinės rinkliavos už leidimo įrengti išorinę reklamą dydžio nustatymo viešojo konkurso procedūroms.*

 *25. Ta aplinkybė, kad UAB „Gijota“ kreipėsi su paraiška nesibaigus ankstesnio leidimo galiojimo terminui, savaime nelemia Kauno miesto savivaldybės administracijai pareigos išduoti naują leidimą.*

*26. Bendra teisės aktuose, reglamentuojančiuose leidimų įrengti išorinę reklamą išdavimą, taisyklė – pasibaigus turimo leidimo galiojimui reklaminis įrenginys turi būti išardomas, o vieta, kurioje jis buvo sutvarkoma (Reklamos įstatymo 12 straipsnio 15 dalis). Tik esant tam tikroms teisės aktuose įtvirtintoms sąlygoms, reklaminės veiklos subjektui toje pačioje vietoje gali būti išduodamas naujas leidimas įrengti išorinę reklamą.*

*27. Reklamos įstatymo 12 straipsnio 11 dalyje nustatyta, kad jeigu leidimo turėtojas nori gauti naują leidimą, jis leidimą išduodančiai institucijai ne vėliau kaip prieš 20 darbo dienų iki leidimo galiojimo termino pabaigos turi pateikti dokumentus leidimui išduoti, išskyrus dokumentus, kuriuos reklaminės veiklos subjektas jau yra pateikęs leidimą išduodančiai institucijai turimam leidimui gauti ir juose pateikti duomenys ir (ar) informacija nepasikeitė.*

*28. Taisyklių 31 punkte nustatyta, kad likus ne mažiau kaip 20 darbo dienų iki leidimo galiojimo termino pabaigos, reklaminės veiklos subjektas, norintis gauti naują leidimą, leidimą išduodančiai institucijai Taisyklėse nustatyta tvarka turi pateikti paraišką, kurioje nurodomas turimo leidimo numeris, jo išdavimo data, ir Taisyklių 21 punkte nurodytus dokumentus, kurie pateikiami tik tuo atveju, jei pasikeitė turimam leidimui gauti pateikti dokumentai ir (ar) juose nurodyti duomenys ir (ar) informacija. Leidimas šiame Taisyklių punkte nurodytu atveju išduodamas Taisyklėse nustatyta tvarka ir terminais.*

*29. Iš aukščiau išdėstytų teisės aktų nuostatų matyti, kad net ir tuo atveju kai teikiant paraišką, nereikia pakartotinai teikti dokumentų, jei nepasikeitė aplinkybės, buvusios ankstesnio leidimo išdavimo metu, pateikta paraiška nagrinėjama iš naujo teisės aktų nustatyta tvarka.*

*30. Kaip jau buvo nurodyta, Rinkliavų įstatymo 12 straipsnio 2 dalis suteikia savivaldybės tarybai teisę nustatyti leidimų išdavimo viešojo konkurso organizavimo tvarką. Todėl Pareiškėjos teiginys, kad Kauno miesto savivaldybės taryba 2022 m. vasario 1 d. sprendimo Nr. T-6 ,,Dėl Kauno miesto savivaldybės tarybos 2008 m. vasario 7 d. sprendimo Nr. T-45 ,,Dėl vietinės rinkliavos už leidimo įrengti išorinę reklamą savivaldybės teritorijoje išdavimą nuostatų patvirtinimo“ pakeitimo“ 2.1 papunkčiu nustatė tik taikomos vietinės rinkliavos dydį prieštarauja tiek pačiam teisės akto turiniui, kuriame aiškiai išreikšta savivaldybės tarybos valia ant savivaldybei nuosavybės teise priklausančių ar valdytojo teise valdomų objektų įrengtiems reklaminiams įrenginiams (išskyrus iškabas ir nuorodas), dėl kurių numatoma organizuoti viešąjį konkursą, leidimus įrengti išorinę reklamą išduoti iki konkurso paskelbimo, bet ne ilgiau kaip 3 mėn., tiek įstatymu suteiktai teisei nustatyti ne vien vietinės rinkliavos dydį, bet leidimų išdavimo viešojo konkurso organizavimo tvarką.*

*31. Reklamos įstatymo 12 straipsnio 10 dalyje nustatyta, kad leidimas išduodamas arba reklaminės veiklos subjektui pateikiamas rašytinis motyvuotas atsisakymas jį išduoti ne vėliau kaip per 20 darbo dienų, o kai reklama įrengiama pagal leidimą išduodančios institucijos patvirtintą tipinio dydžio ir turinio išorinės reklamos įrengimo projektą, – per 10 darbo dienų nuo visų tinkamai įformintų dokumentų leidimui išduoti gavimo. Jeigu per nurodytus terminus leidimą išduodanti institucija neišduoda leidimo ir nepateikia motyvuoto rašytinio atsisakymo išduoti leidimą, laikoma, kad leidimas išduotas.*

*32. Kauno miesto savivaldybės administracija teisės aktų nustatytais terminais pateikė UAB „Gijota“ motyvuotą rašytinį atsisakymą išduoti leidimą. Vien ta aplinkybė, kad UAB „Gijota“ nesutinka su priimtu Sprendimu, savaime nereiškia, kad nagrinėjamu atveju yra pagrindas taikyti Reklamos įstatymo 12 straipsnio 10 dalį leidžiančią pripažinti, kad leidimas ginčo vietoje yra išduotas.*

*33. Be to, pripažinimas, kad leidimas pagal UAB „Gijota“ paraišką Nr. 29-29-1701 yra išduotas prieštarautų Reklamos įstatymo 12 straipsnio 7 dalies, Taisyklių 34 punkto, Rinkliavos įstatymo 12 straipsnio 2 dalies ir Nuostatų reikalavimams, kurie imperatyviai numato, kad už leidimo išdavimą imama vietinė rinkliava, kuri nustatoma organizuojant viešąjį konkursą.*

Apibendrinant, tai kas išdėstyta, argumentai patvirtina faktą, kad UAB „Gijota“ skleidė išorinę reklamą nesilaikydama Reklamos įstatymo 12 straipsnio 1 dalies 5 punkto ir 12 straipsnio 15 dalies nustatytų reikalavimų, todėl yra pagrindas taikyti Reklamos įstatymo 24 straipsnio 4 dalį.

***Pažeidimo faktą patvirtinantys įrodymai:***

1. 2022-12-02 Pranešimas dėl skleidžiamos reklamos Nr. 64-4-2707 su faktinių duomenų patikrinimo aktu Nr. 64-4-2678, 2 lapai;

2. Leidimai Nr. 29-24-828 ir Nr. 29-24-999, 2 lapai;

3. 2022-07-15 UAB „Gijota“ Paraiška Nr. 29-29-1701 gauti leidimą įrengti išorinę reklamą, 4 lapai;

4. 2022-07-27 Kauno miesto savivaldybės administracijos raštas  UAB „Gijota“ Nr. (33.200E) R-2021 “Dėl leidimo įrengti išorinė reklamą neišdavimo”, 2 lapai;

5. 2022-09-03 pranešimas/aktas Nr. 64-4-1962, 1 lapas;

6. 2022-10-14 pranešimas/aktas Nr. 64-4-2374 2 lapai;

7. 2023-01-05 faktinių duomenų patikrinimo aktas Nr. 64-4-59, 2 lapai;

8. 2023-01-24 faktinių duomenų patikrinimo aktas Nr. 64-4-260, 2 lapai.

9. Juridinių asmenų registro išrašas, 5 lapai.

10. Kauno miesto savivaldybės administracijos Licencijų, leidimų ir paslaugų skyriaus 2022-08-05 raštas Nr. 29-4-128, 2 lapai.

11. 2022-12-09 Kauno miesto savivaldybės administracijos Viešosios tvarkos skyriaus Pranešimas Nr. 64-2-1689, 2 lapai;

12. 2022-12-08 Kauno miesto savivaldybės administracijos Viešosios tvarkos skyriaus Nutarimas Nr. 64-7-115 pradėti pranešimo (skundo) nagrinėjimą, 1 lapas.

***Reklamos įstatymo 24 straipsnio 6 dalyje nurodytų atsakomybę lengvinančių aplinkybių – nenustatyta.***

***Reklamos įstatymo 24 straipsnio 7 dalyje nurodyta atsakomybę sunkinanti aplinkybė – reklaminės veiklos subjektas UAB „Gijota“ tęsė Reklamos įstatyme nustatytų reikalavimų pažeidimą, neteisėtai, neturint galiojančio leidimo (leidimai Nr. 29-24-828 ir Nr. 29-24-999 galiojo iki 2022-09-01) ir Savivaldybės nustatyta tvarka nesumokant vietinės rinkliavos už išorinės reklamos įrengimą, skleidė išorinę reklamą ir tokiais veiksmais kitiems asmenims darydamas žalą, iš šios veiklos gavo pajamas.*** Įstatyme nustatytų reikalavimų pažeidimas nepašalintas (priežiūros institucijos 2023-01-05 faktinių duomenų patikrinimo aktas Nr. 64-4-59, 2023-01-24 faktinių duomenų patikrinimo aktas Nr. 64-4-260) 2023-01-05 ir 2023-01-24 M. K. Čiurlionio g. ir Prietilčio g. sankryžoje, saugos salelėje, esančioje kairėje pusėje Europos pr. kryptimi, Kaune, užfiksuotas UAB „Gijota“ nepašalintas reklamos įrenginys, kuriame skleidžiama išorinė reklama su turiniu: „DEPO mažos kainos sušvinta galimybėmis“ ir kuri pasibaigus leidimo galiojimo terminui ne vėliau kaip per 1 kalendorinę dieną nebuvo nukabinta, o įrenginys - per 10 darbo dienų nuo leidimo galiojimo pabaigos nebuvo išardytas (pašalintas).

Reklamos įstatymo 24 straipsnio 9 dalyje nustatyta, kad, bauda ar įspėjimas gali būti skiriami ne vėliau kaip per vienus metus nuo reklamos skleidimo paskutinės dienos, šio straipsnio 2 ir 3 dalyse nustatytais atvejais – nuo priežiūros institucijos sprendimo priėmimo dienos, o šio straipsnio 4 dalyje nustatytais atvejais – nuo pažeidimo nustatymo dienos. Jeigu reklamos davėjas reklamoje nurodo įsipareigojimus tam tikram laikotarpiui, bauda gali būti skiriama per vienus metus nuo įsipareigojimų laikotarpio paskutinės dienos, bet ne vėliau kaip per trejus metus nuo paskutinės reklamos skleidimo dienos.

**Vadovaudamasi** Reklamos įstatymo 2 straipsnio 2, 8 dalimis, 12 straipsnio 1 dalies 5 punktu, 12 straipsnio 15 dalies 1 punktu, 19 straipsnio 1 dalies 3 punktu, 21 straipsnio 1 dalies 5, 7 punktais, 24 straipsnio 4, 5 ir 9 dalimis, 25 straipsnio 17 dalimi, įvertinus tai, kad skiriamos baudos dydis nustatomas pagal mažiausios ir didžiausios baudos vidurkį dydį ir atsižvelgdama į atsakomybę lengvinančias ir sunkinančias aplinkybes, pažeidimo pobūdį, pažeidimo trukmę, mastą ir Viešosios tvarkos skyriaus 2022-12-02 pranešimą Nr. 64-4-2707,

**n u t a r i u:** UAB „Gijota“ (įmonės kodas 135684819, buveinės adresas Kovo 11-osios g. 120-46, Kaunas, įmonės vadovas Gintaras Jonikas) už Lietuvos Respublikos reklamos 12 straipsnio 1 dalies 5 punkto, 12 straipsnio 15 dalies pažeidimą ***skirti 1600 eurų (vienas tūkstantis šeši šimtai eurų) baudą*** ir ***įpareigoti UAB „Gijota“ per 10 darbo dienų nuo nutarimo gavimo dienos nukabinti išorinę reklamą, išardyti reklamos įrenginį, esantį M. K. Čiurlionio g. ir Prietilčio g. sankryžoje, saugos salelėje, esančioje kairėje pusėje Europos pr. kryptimi, Kaune*** ***ir sutvarkyti aplinką.***

Bauda pagal Reklamos įstatymo 26 straipsnio 1 ir 3 dalis turi būti sumokėta į Valstybinės mokesčių inspekcijos prie Lietuvos Respublikos finansų ministerijos biudžeto pajamų surenkamąją sąskaitą (įmokos kodas 58819) AS [„Citadele banka“](https://www.citadele.lt/lt/private/) Lietuvos filialas banko sąskaitą Nr. LT78 7290 0000 0013 0151, SWIFT kodas – INDULT2X, arba AB „[SEB“](https://www.seb.lt/) banko sąskaitą Nr. LT05 7044 0600 0788 7175, SWIFT kodas – CBVILT2X, arba  AB „Šiaulių“ banko sąskaitą Nr. LT32 7180 0000 0014 1038, SWIFT kodas – CBSBLT26, arba „[Luminor Bank AS Lietuvos skyrius](http://www.luminor.lt/lt)“  banko sąskaitą Nr. LT74 4010 0510 0132 4763, SWIFT kodas – AGBLLT2X, arba [„Swedbank"](http://www.swedbank.lt/) AB banko sąskaitą Nr. LT24 7300 0101 1239 4300, SWIFT kodas – HABALT22, arba UAB „[Medicinos bankas](http://www.medbank.lt/)“  banko sąskaitą Nr. LT42 7230 0000 0012 0025, SWIFT kodas – MDBALT22 ne vėliau kaip per vieną mėnesį nuo nutarimo dėl baudos paskyrimo priėmimo dienos. Nutarimas dėl baudos skyrimo yra vykdomasis dokumentas, vykdomas Lietuvos Respublikos civilinio proceso kodekso nustatyta tvarka.

Pagal Lietuvos Respublikos reklamos įstatymo 27 straipsnio 1 ir 2 dalis skundas dėl priimto nutarimo gali būti paduotas per 30 kalendorinių dienų  nuo nutarimo priėmimo dienos Lietuvos Respublikos administracinių bylų teisenos įstatymo nustatyta tvarka. Kreipimasis į teismą nesustabdo nutarimo vykdymo, jeigu teismas nenustato kitaip.

Viešosios tvarkos skyriaus

Administracinės teisenos poskyrio

vyriausioji specialistė                                                          Brigita Augustinienė

Nutarimo kopiją gavau: 20\_\_ m. \_\_\_\_\_\_\_\_\_\_ d. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nutarimo kopija išsiųsta paštu 20\_\_ m. \_\_\_\_\_\_\_\_\_\_\_ d., registracijos Nr. \_\_\_\_\_\_\_\_\_\_

Bauda sumokėta  20\_\_\_\_\_\_\_\_\_\_\_\_\_\_\_\_ d. sumokėjimo pavedimas Nr. \_\_\_\_\_\_\_\_\_\_\_\_